b'\n_START_ARTICLE_\nAnenii Noi\n_START_SECTION_\nEtimologie\n_START_PARAGRAPH_\nNumele ora\xc8\x99ului provine de la regionalismul anin\xc4\x83 (plural - anini), r\xc4\x83sp\xc3\xa2ndit ast\xc4\x83zi \xc3\xaen special \xc3\xaen zonele de est \xc8\x99i sud-est ale Basarabiei, dar anterior fiind cunoscut \xc8\x99i \xc3\xaen partea central\xc4\x83 a regiunii. Cuv\xc3\xa2ntul are semnifica\xc8\x9bia de nisip. Anterior, c\xc3\xa2nd a\xc8\x99ezarea cuprindea doar c\xc3\xa2teva case era cunoscut\xc4\x83 sub denumirea de Anini sau La Anini, referindu-se la terenurile nisipoase din valea B\xc3\xaecului pe care a ajuns s\xc4\x83 fie amplasat\xc4\x83. Mai t\xc3\xa2rziu a c\xc4\x83p\xc4\x83tat sufixul -eni tipic toponimiei rom\xc3\xa2ne\xc8\x99ti \xc8\x99i determinativul \xe2\x80\x9dNoi\xe2\x80\x9d, denot\xc3\xa2nd o a\xc8\x99ezare nou\xc4\x83.\n_START_SECTION_\nIstorie\n_START_PARAGRAPH_\nAnenii Noi a fost atestat pentru prima oar\xc4\x83 la 27 iunie 1731 cu denumirea Pa\xc8\x99cani pe B\xc3\xaec. La 27 aprilie 1833 se precizeaz\xc4\x83, c\xc4\x83 Anina este acela\xc8\x99i sat Pa\xc8\x99cani, aflat sub st\xc4\x83p\xc3\xaenirea contelui Stuart, care depuse jur\xc4\x83m\xc3\xaent de credin\xc8\x9b\xc4\x83 Rusiei. La 1856 mo\xc8\x99ia se afla \xc3\xaen arend\xc4\x83 la negustorul turc Husan-bei, care avea \xc8\x99i c\xc3\xaercium\xc4\x83 \xc3\xaen sat. C\xc4\x83tunul Aneni r\xc4\x83m\xc3\xaene devastat \xc8\x99i pustiit \xc3\xaen urma evacu\xc4\x83rii t\xc4\x83tarilor din Basarabia._NEWLINE_Abia \xc3\xaen 1883, considerat anul rena\xc8\x99terii localit\xc4\x83\xc8\x9bii, se mut\xc4\x83 aici cu traiul ni\xc8\x99te \xc8\x9b\xc4\x83rani din satele vecine, care se ocupau aici cu agricultura \xc8\x99i cre\xc8\x99terea vitelor. \xc3\x8en 1889 mai multe familii de coloni\xc8\x99ti germani, provenind din Gubernia Nicolaev, cump\xc4\x83r\xc4\x83 1715 deseatine de p\xc4\x83m\xc3\xaent \xc8\x99i se stabilesc pe mo\xc8\x99ia \xc8\x9a\xc3\xaen\xc8\x9b\xc4\x83reni._NEWLINE_Recens\xc4\x83m\xc3\xaentul din 1910 stabile\xc8\x99te, c\xc4\x83 pe teritoriul aceleia\xc8\x99i mo\xc8\x99ii, se afl\xc4\x83 2 sate \xe2\x80\x93 Nicolaevca Nou\xc4\x83 nem\xc8\x9beasc\xc4\x83 \xc8\x99i Nicolaevca Veche rus\xc4\x83, fiecare cu biserica \xc8\x99i \xc8\x99coala lor. Ru\xc8\x99ii, av\xc3\xaend mai pu\xc8\x9bin p\xc4\x83m\xc3\xaent, lucrau la construc\xc8\x9bia caselor \xc3\xaen satul nem\xc8\x9besc. Cre\xc8\x99tinii ortodoc\xc8\x99i moldoveni \xc8\x99i ru\xc8\x99i umblau la biserica din satul Bulboaca. La 1 ianuarie 1926 Nicolaevca Nou\xc4\x83 \xc3\xae\xc8\x99i schimb\xc4\x83 denumirea \xc3\xaen Anenii Noi iar Nicolaevca Veche \xc3\xaen Anenii Vechi. \xc3\x8en 1940 nem\xc8\x9bii au plecat \xc3\xaen Germania, l\xc4\x83s\xc3\xaend 106 gospod\xc4\x83rii cu 120 de case frumoase \xc8\x99i 1713 ha de p\xc4\x83m\xc3\xaent arabil._NEWLINE_\xc3\x8en 1965 localit\xc4\x83\xc8\x9bii i s-a acordat statutul de or\xc4\x83\xc8\x99el. \xc3\x8en 1969 avea 6.500 de locuitori. Aceast\xc4\x83 cre\xc8\x99tere a popula\xc8\x9biei se datore\xc8\x99te apari\xc8\x9biei mai multor \xc3\xaentreprinderi industriale \xc8\x99i institu\xc8\x9bii social-culturale, dar \xc8\x99i faptului c\xc4\x83 \xc3\xaen componen\xc8\x9ba or\xc4\x83\xc8\x99elului intrau \xc8\x99i satele Albini\xc8\x9ba, Ruseni, Beriozchi, care la 1 iulie 1998 erau localit\xc4\x83\xc8\x9bi separate (Albini\xc8\x9ba se afla \xc3\xaen subordinea prim\xc4\x83riei Ruseni). Un factor important \xc3\xaen aceast\xc4\x83 privin\xc8\x9b\xc4\x83 l-au jucat fabricile de conserve, de panifica\xc8\x9bie, asocia\xc8\x9biile intercolhoznice de construc\xc8\x9bii, sectorul rutier, punctele de repara\xc8\x9bii rutiere, de amenaj\xc4\x83ri hidraulice, combinatul de deservire social\xc4\x83, etc.\n_START_SECTION_\nEconomie\n_START_PARAGRAPH_\nRamura de baz\xc4\x83 a economiei locale este agricultura \xc8\x99i industria prelucr\xc4\x83toare. Principalii agen\xc8\x9bi economici sunt \xe2\x80\x9eFabrica de conserve\xe2\x80\x9d S.A. care produce sucuri din fructe \xc8\x99i legume. Cifra de afaceri pentru anul 2003 a fost \xc3\xaen jur de 2 mln. lei. Produc\xc8\x9bia fabricii \xc3\xaen mare m\xc4\x83sur\xc4\x83 este destinat\xc4\x83 exportului. Astfel 60% din produc\xc8\x9bie pleac\xc4\x83 \xc3\xaen Rusia, restul \xc3\xaen mare parte \xc3\xaen Rom\xc3\xa2nia,  Israel \xc8\x99i alte \xc8\x9b\xc4\x83ri. Al\xc8\x9bi agen\xc8\x9bi economici importan\xc8\x9bi sunt SRL \xe2\x80\x9eDar\xe2\x80\x9d, Fabrica de nutre\xc8\x9buri combinate, \xe2\x80\x9eFertilitate Anenii Noi\xe2\x80\x9d S.A._NEWLINE_Pe teritoriul ora\xc8\x99ului activeaz\xc4\x83 filialele a trei b\xc4\x83nci comerciale. Ora\xc8\x99ul dispune de 2 hoteluri \xc8\x99i o sta\xc8\x9biune balnear\xc4\x83._NEWLINE_Prelucrarea terenurilor agricole este efectuat\xc4\x83 de 7 agen\xc8\x9bi economici de baz\xc4\x83, 4 societ\xc4\x83\xc8\x9bi cu r\xc4\x83spundere limitat\xc4\x83 \xc8\x99i 3 gospod\xc4\x83rii \xc8\x9b\xc4\x83r\xc4\x83ne\xc8\x99ti._NEWLINE_\xc3\x8en decembrie 2010, a deschis primul magazin alimentar \xc3\xaen zona de self-service supermarket re\xc8\x9bea na\xc8\x9bional\xc4\x83 Fidesco.\n_START_SECTION_\nInfrastructur\xc4\x83\n_START_PARAGRAPH_\nAprovizionarea cu ap\xc4\x83 a localit\xc4\x83\xc8\x9bii este asigurat\xc4\x83 prin intermediul apeductelor \xc3\xaen propor\xc8\x9bie de 60% \xc8\x99i f\xc3\xa2nt\xc3\xa2ni. Lungimea apeductului, la care sunt conectate 1.200 gospod\xc4\x83rii, este de 62\xc2\xa0km., av\xc3\xa2nd un rezervor de acumulare de 500 m\xc2\xb3, pe teritoriul ora\xc8\x99ului func\xc8\x9bioneaz\xc4\x83 43 f\xc3\xa2nt\xc3\xa2ni. \xc3\x8en prezent se preconizeaz\xc4\x83 finalizarea lucr\xc4\x83rilor privind construc\xc8\x9bia a 2 rezervoare cu capacitatea total\xc4\x83 de 1.000 m\xc2\xb3._NEWLINE_Ora\xc8\x99ul este complet gazificat, inclusiv \xc8\x99i satele din componen\xc8\x9ba lui. Lungimea total\xc4\x83 a conductei de gaze este de peste 110\xc2\xa0km._NEWLINE_Aprovizionarea cu energie termic\xc4\x83 se efectueaz\xc4\x83 autonom. Pe teritoriul ora\xc8\x99ului sunt 6 cazangerii, care asigur\xc4\x83 cu c\xc4\x83ldur\xc4\x83 institu\xc8\x9biile sociale, bugetare \xc8\x99i \xc3\xaentr-o m\xc4\x83sur\xc4\x83 foarte redus\xc4\x83 sectorul locativ. Peste 40% din blocuri sunt conectate la conducta de gaze \xc8\x99i au \xc3\xaenc\xc4\x83lzire autonom\xc4\x83._NEWLINE_Ora\xc8\x99ul dispune de dou\xc4\x83 institu\xc8\x9bii pre\xc8\x99colare cu o capacitate total\xc4\x83 de peste 500 locuri, 2 \xc8\x99coli de cultur\xc4\x83 general\xc4\x83 cu o capacitate de 2.400 locuri \xc8\x99i liceul \xe2\x80\x9eAndrei Straista\xe2\x80\x9d \xc3\xaen care \xc3\xae\xc8\x99i fac studiile 400 elevi. De asemenea \xc3\xaen ora\xc8\x99 este un liceu privat \xc3\xaen care \xc3\xaenva\xc8\x9b\xc4\x83 200 elevi. Pe teritoriul prim\xc4\x83riei, \xc3\xaen s. H\xc3\xa2rbov\xc4\x83\xc8\x9bul Nou, func\xc8\x9bioneaz\xc4\x83 o \xc8\x99coal\xc4\x83 primar\xc4\x83 \xc3\xaen care \xc3\xaenva\xc8\x9b\xc4\x83 120 copii._NEWLINE_Sistemul de ocrotire a s\xc4\x83n\xc4\x83t\xc4\x83\xc8\x9bii este asigurat de 6 institu\xc8\x9bii medicale: spitalul or\xc4\x83\xc8\x99enesc cu o capacitate de 188 paturi, centrul medicilor de familie cu 8 medici, oficii ale medicilor de familie \xc3\xaen satele Beriozchi \xc8\x99i Ruseni \xc8\x99i un punct medical \xc3\xaen s. H\xc3\xa2rbov\xc4\x83\xc8\x9bul Nou._NEWLINE_Pe teritoriul prim\xc4\x83riei func\xc8\x9bioneaz\xc4\x83 5 biblioteci publice \xc8\x99i 2 biblioteci \xc8\x99colare. Exist\xc4\x83 tradi\xc8\x9bia edit\xc4\x83rii ziarului local \xe2\x80\x9eAnina Info\xe2\x80\x9d. Func\xc8\x9bioneaz\xc4\x83 postul privat de televiziune \xe2\x80\x9eStudioul AN-TV\xe2\x80\x9d._NEWLINE_\xc3\x8en localitate activeaz\xc4\x83 mai multe cluburi sportive, printre acestea clubul sportiv teritorial ASB al sindicatelor Anenii Noi, care dispune \xc8\x99i de stadion, un club sportiv privat \xe2\x80\x9ePamir\xe2\x80\x9d \xc8\x99i o \xc8\x99coal\xc4\x83 sportiv\xc4\x83. Echipa feminin\xc4\x83 de fotbal a participat la Liga campionilor Europei.'